Menara Kuala Lumpur

A Menara Kuala Lumpur, a köznyelvben elterjedt nevén KL-Tower, egy 15 emeletes, 421 méter magas tévétorony Kuala Lumpurban, Malajzia fővárosában. Az építmény jelenleg a világ hetedik legmagasabb tornya. A torony teteje 335 méteres magasságban van, ezt a rajta lévő acélantenna emeli 421 méterre. A torony alsó részében lépcsőház és lift található, amelyekkel fel lehet jutni a felső részre, ahol egy forgó étterem is található, ahonnan a vendégek panorámás kilátás nyílik a városra. Évente versenyeket rendeznek, ahol a résztvevők felrohannak a lépcsőn a torony tetejére. A torony iszlám falak-obszervatóriumként is működik, ahonnan megfigyelhetik az újholdat, és ebből kiszámíthatják a fontosabb vallási ünnepek, pl. a ramadán kezdetét. A torony Kuala Lumpur legmagasabb, a nyilvánosság számára is nyitott kilátópontja, bár a városban 4 magasabb épület is található: a Petronas-ikertornyok, az Exchange 106, és a világ 2. legmagasabb épületének számító Merdeka 118. Története A Merkana Kuala Lumpur hivatalos alapkőletételét Mahathir bin Mohamad miniszterelnök felügyelte 1991. október 1-jén. A torony építése három fázisban zajlott. Az első fázisban a Jalan Bukit Nanas utat szélesítették és a földmunkákat végezték el az építkezésen. Ez a fázis 1992. augusztus 1-jén fejeződött be. 1992. július 1-jén megkezdődött a második szakasz, amelynek során a torony alapjait és alagsorát építették meg. Körülbelül 50 000 köbméter betont öntöttek ki 31 órán keresztül, ami rekordot jelentett a malajziai építőiparban. Az alapozási munkálatok, amelyekhez nem volt szükség cölöpözésre, 1993. április 1-jén fejeződtek be. A harmadik fázis a „felépítmény” építése volt, amely 1994 májusában kezdődött. A torony építése a toronytengely, majd a toronyfej felépítésével kezdődött. A toronyfej utolsó simításainak elvégzésével megkezdődött a turisztikai épület kialakítása. A felső földszint fő előcsarnokát gyönyörű üvegborítású kupolák díszítik, amelyek óriási gyémántokként csillognak. Ezeket a kupolákat iszfaháni iráni kézművesek tervezték és alakították ki muqarnas formában. 1994. szeptember 13-án Mahathir jelenlétében tartották meg a bokrétaünnepet, amelynek során az adótornyot felszerelték, ezzel megjelölve a torony végleges magasságát, amely 421 méter a talajszint felett. A berendezések és kényelmi szolgáltatások telepítése után a Menara Kuala Lumpur 1996. július 23-án megnyitotta kapuit a nyilvánosság előtt. A torony a befejezéskor Malajzia legmagasabb építménye volt, de 3 évvel később a Petronas-ikertornyok megelőzték, mint az ország legmagasabb építményei. A Menara Kuala Lumpurt Mahathir 1996. október 1-jén 20:30-kor avatta fel hivatalosan. A meghívott vendégek között volt a maláj uralkodó és családja, Brunei szultánjának feleségei, Szaleha királyné és Hajah Mariam Binti Abdul Aziz hercegnő. Építészeti jellemzői A Merkana Kuala Lumpur a világ hetedik legmagasabb távközlési tornya (a japán Tokyo Skytree, a kínai Kanton Torony, a kanadai CN Tower, az orosz Osztankinói tévétorony, a kínai Oriental Pearl Tower és az iráni Milád-torony után). A távközlési szolgáltatások minőségének és a műsorszórás tisztaságának javítása érdekében épített KL Tower Kuala Lumpur egyik szimbóluma. A televíziós torony alapja 17 méter mélyre nyúlik és maximális átmérője 54 méter. A torony átmérője 24,5 méter, amely a tetejénél 13,6 méterre szűkül. A torony vastagsága 1,4 méter és 60 centiméter között változik. A szerkezet öt alapvető részre oszlik. Az alapzat három alagsori szintet tartalmaz, amelyek biztonsági célokat, tárolást és karbantartási munkákat szolgálnak. A turisztikai épületben található az adminisztrációs iroda, ajándékboltok és a 146 méter hosszú sétálóutca kaszkádos medencékkel. A torony tengelye 22 szintből áll, négy gyorslift szállítja a látogatókat a 276 méter magasságban található nyolcemeletes toronykosárba, ám alternatívaként 2058 foknyi lépcső is rendelkezésre áll. A toronykosár hat főszinttel rendelkezik, összesen 7770 négyzetméter alapterülettel, kilátóterasszal és forgó étteremmel. A toronykosár maximális kiterjedése 49,8 méter átmérőjű. A szerkezet mennyezetei kompozit konstrukcióként készültek, és mindegyik 32 acélgyűrű-gerendákkal megtámasztott szegmensből, valamint 16 sugárirányú, hengerelt profilokból álló keretből áll. Az antenna tartója négyfalú rácsos szerkezet. A tetőn található acélantenna 86 méter magas. A torony teljes tömege 100 000 tonna, ebből 45 000 tonna beton, 5300 tonna vasbeton. Az acélszerkezetek tömege 1300 tonna. A torony becsült térfogata 164 000 m³. A torony az iszlám építészeti elemeket ötvözi a modern építészettel. Szokatlan a kissé profilált toronytest, amely a klasszikus oszlopok kialakítására emlékeztet. A bejárati csarnokot üveggel borított kupolák díszítik, amelyek megfelelő fényviszonyok mellett gyémántként csillognak. Galéria Jegyzetek Fordítás Ez a szócikk részben vagy egészben a Kuala Lumpur Tower című angol Wikipédia-szócikk ezen változatának fordításán alapul. Az eredeti cikk szerkesztőit annak laptörténete sorolja fel. Ez a jelzés csupán a megfogalmazás eredetét és a szerzői jogokat jelzi, nem szolgál a cikkben szereplő információk forrásmegjelöléseként. Ez a szócikk részben vagy egészben a Menara Kuala Lumpur című német Wikipédia-szócikk ezen változatának fordításán alapul. Az eredeti cikk szerkesztőit annak laptörténete sorolja fel. Ez a jelzés csupán a megfogalmazás eredetét és a szerzői jogokat jelzi, nem szolgál a cikkben szereplő információk forrásmegjelöléseként.